IэмалыщIэр Налшык къыщыхалъхьэ
Къэбэрдей-Балъкъэрыр яхэтщ УФ-м Узыншагъэр хъумэнымкIэ и министерствэм и нейрохирург нэхъыщхьэ, ЩIэныгъэхэмкIэ урысей академием и академик, профессор Крылов Владимир и унафэм щIэту ягъэзащIэ «Урысей Федерацэм эпилепсие узыфэр зиIэ сымаджэхэм хирур-гие дэIэпыкъуныгъэ етыныр къыщызэгъэпэщын» проектыр щагъэунэху щIыналъи 8-м.
Зэман гъунэгъум а IэмалыщIэр къыщагъэсэбэпыну Республикэ клиникэ сымаджэщым щызэIущIащ КъБР-м узыншагъэр хъумэнымкIэ и министр Къалэбатэ Рустам, академик Крылов Владимир, сымаджэщым и дохутыр нэхъыщхьэ Мыкъуэ Мурат, Евдокимов А. И. и цIэр зэрихьэу Москва дэт Медико-стоматологие къэрал университетым нейрохирургиемкIэ и кафедрэм и ассистент Трифонов Игорь сымэ. Проектыр зэрагъэзэщIэнум хэлъ щхьэхуэныгъэхэр къагъэнаIуэри, зэгурыIуэныгъэ зэращIылIащ. Къэралым и ипщэ щIыналъэхэм щыпсэууэ эпилепсие узыфэр зиIэхэм хирургие дэIэпыкъуныгъэр щагъуэтынущ Республикэ клиникэ сымаджэщым.
А махуэ дыдэм министрым къызэригъэпэщащ республикэм и невролог, нейрохирург пажэхэр зыхэт зэIущIэ. Трифонов Игорь проектыр утыку кърихьэри МГМСУ-м и Клиникэ медицинэ центрым ар ехъулIэныгъэ иIэу зэрыщагъэзащIэм тепсэлъыхьащ. Iуэхур зэрекIуэкIынум, абы узыщрихьэлIэну гугъуехьхэм и гугъу ящIащ. Трифоновым къыхигъэщащ, дунейпсо къэпщытэныгъэхэм къызэрагъэлъагъуэмкIэ, цIыху мини 100-м хуэзэу 10-м эпилепсие узыфэр зэраIэр, нейрохирургием къыхыхьа IэзэкIэщIэхэм я фIыгъэкIэ сымаджэ куэдыр пхуэгъэхъужыну щытми, абыхэм сэбэп уазэрыхуэхъуфыну Iэмалыр ди къэралым убзыхуа зэрыщымыхъуар. Академик Крылов Владимир и мурадщ медицинэ IэмалыщIэр щIыналъэхэм къыщигъэсэбэпыну, сыт щхьэкIэ жыпIэмэ, эпилепсие зиIэ сымаджэ куэд къэхутэнымкIэ ар сэбэп хъунущ. Республикэ клиникэ сымаджэщыр къыщIыхахам и щхьэусыгъуэр нейрохирургиемкIэ фIы дыдэу къызэгъэпэщауэ зэрыщытырщ, IэщIагъэлI хъарзынэхэр зэраIэрщ.
Къалэбатэ Рустам хьэщIэхэм фIыщIэ яхуищIащ щIыналъэм узыншагъэр хъумэнымкIэ и IэнатIэр зыхуэныкъуэ проектыщIэр къызэрыхалъхьамкIэ икIи ар зэрагъэзэщIэнум зэрыхуэхьэзырыр жиIащ. Министрым къалэн ящищIащ зыхуеину дэфтэрхэр яубзыхуу, Iуэхум хэтыну нейрохирург, невролог дохутыр ныбжьыщIэхэр къагъэлъагъуэу, зэман гъунэгъум а унэтIыныгъэмкIэ лэжьэн щIадзэну.
Тхьэхущынэ Ланэ.
